ກຳລັງປະສົມ ພວມຊະນະສົງຄາມ ໃນອັຟການີສຖານ
ທ່ານ Leon Panetta ລມຕ ຕ່າງປະເທດສຫຣກ່າວ​ວ່າ ​ໄດ້​ບັນລຸບາດລ້ຽວໃໝ່​ແລ້ວໃນ​ປີ​ນີ້ ຫລັງ​ຈາກ​ການ​ສູ້​ລົບ​ ກັບ​ກຸ່ມ​ຕາ​ລິ​ບານ ​ມາ​ໄດ້​ສິບປີແລ້ວ
ທ່ານ Leon Panetta ລັດຖະມົນຕີປ້ອງກັນປະເທດສະຫະລັດ ກ່າວເມື່ອວັນພຸດມື້ນີ້ວ່າ ກໍາລັງປະສົມທີ່ນໍາໂດຍສະຫະລັດກໍາລັງຊະນະສົງຄາມໃນອັຟການີສຖານ ໃນຂະນະກໍາ ລັງທະຫານຂອງຕ່າງປະເທດ ສືບຕໍ່ດໍາເນີນການໂອນຄວາມຮັບຜິດຊອບໃນການຮັກສາ ຄວາມໝັ້ນຄົງຂອງປະເທດໃຫ້ແກ່ກໍາລັງທະຫານອັຟການີສຖານ ລ່ວງໜ້າກ່ອນກໍານົດວັນ ເສັ້ນຕາຍ ຄືປີ 2014 ນັ້ນ ທ່ານ ພາແນດຕ້າ ໄດ້ກ່າວຕໍ່ທະຫານສະຫະລັດ ທີ່ປະຈໍາການຢູ່ແຂວງ Paktika ທາງ ພາກຕາເວັນອອກຂອງອັຟການີສຖານວ່າ ພວກເຂົາເຈົ້າ ປະເຊີນກັບສິ່ງທ້າຍທີ່ສໍາຄັນ ຫຼາຍປະການໃນບັນຫາຂັດແຍ້ງທີ່ໜັກໜ່ວງທີ່ສຸດ ແຕ່ທ່ານໃຫ້ຄໍາໝັ້ນສັນຍາທີ່ຈະເຮັດໃຫ້ ອັຟການິສຖານກາຍເປັນປະເທດທີ່ປອດໄພ ທີ່ປົກຄອງຕົນເອງໄດ້ ບ່ອນທີ່ກຸ່ມຕາລິບານ ແລະອາລ ຄາອີດາ ບໍ່ສາມາດມີ ບ່ອນລີ້ຊ່ອນນັ້ນອີກຕໍ່ໄປ ຂະນະນີ້ ທ່ານ Leon Panetta ລັດຖະມົນຕີປ້ອງກັນປະເທດສະຫະລັດກໍາລັງຢ້ຽມຢາມ ອັຟຖານີສຖານເປັນເວລາສອງວັນ ເພື່ອກວດກາຄວາມກ້າວໜ້າຂອງຄວາມພະຍາຍາມໃນ ການຮັບມືກັບກຸ່ມກໍ່ການຮ້າຍທີ່ນໍາພາໂດຍສະຫະລັດນັ້ນ ຊຶ່ງທ່ານ ລີ ອອນ ພາແນດຕ້າ ກ່າວວ່າ ໄດ້ບັນລຸບາດລ້ຽວໃໝ່ແລ້ວໃນປີນີ້ ຫລັງຈາກການສູ້ລົບກັບກຸ່ມຕາລິບານມາໄດ້ ນຶ່ງທົດສະວັດ ຫລືສິບປີແລ້ວນັ້ນ ຄາດວ່າ ທ່ານ ພາແນດຕ້າ ຈະພົບປະກັບປະທານາທິບໍດີອັຟການີສຖານ ທ່ານຮາມິດ ກາ ຊາຍ ໃນຕອນບ່າຍວັນພຸດມື້ນີ້